उन्नाव रेप पीड़िता सड़क हादसे में गंभीर रूप से घायल, रायबरेली में ट्रक ने कार को मारी टक्कर, मिटा हुआ था ट्रक का नंबर  
उन्नाव गैंगरेप पीड़िता सड़क हादसे में घायल
रायबेरली में ट्रक ने कार को मारी टक्कर
गैंगरेप मामले में बीजेपी विधायक जेल में बंद
पुलिस ने बताया कि हादसे से पहले इलाके में भारी बारिश हो रही थी. घटना से कुछ समय पहले पीड़िता की कार जब रायबरेली के गुरबख्श गंज इलाके में पहुंची तभी उल्टी दिशा से आ रही ट्रक ने कार को सामने से टक्कर मार दी. हादसे में कार के परखच्चे उड़ गए. ट्रक का नंबर भी मिटा हुआ था. पुलिस ने बताया कि ट्रक को जब्त कर लिया गया है. वहीं, ड्राइवर फरार होने में सफल रहा. उन्होंने बताया कि ड्राइवर को गिरफ्तार करने के लिए अभियान चलाया जा रहा है साथ ही ट्रक के मालिक की भी खोज हो रही है. 
'हाथी' का साथ छोड़ने के बाद कुलदीप सेंगर ने 'साइकिल' की सवारी शुरू की, और 2012 का विधानसभा चुनाव समाजवादी पार्टी की टिकट पर लड़ा. मुलायम ने सेंगर को भगवंत नगर सीट से टिकट दी, और यहां कुलदीप की जीत हुई. इसके बाद राज्‍य में बदलते माहौल को भांपकर कुलदीप सिंह सेंगर ने समाजवादी पार्टी का साथ छोड़कर BJP का दामन थाम लिया.
उत्‍तर प्रदेश में 2017 में हुआ विधानसभा चुनाव कुलदीप सेंगर ने BJP की टिकट पर बांगरमऊ सीट से लड़ा, और चौथी बार जीत हासिल की. कुलदीप सिंह सेंगर ने 2007 में चुनावी घोषणापत्र में अपनी कुल संपत्ति 36 लाख बताई थी और 2012 में यही संपत्ति एक करोड़ 27 लाख की हो गई. वहीं 2017 के चुनावी घोषणापत्र के मुताबिक, सेंगर की संपत्ति 2 करोड़ 14 लाख तक पहुंच गई.